fi fi fi es en en et es nl de fi en en fi fi de fi es fi en fi nl eu pl nl en en de nl hbs_lat en fr en pt sv en nb nn fi en de fi fi fi fi fi fi fi es fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en en ca es es fi fi fi fi fi fi fi fi fi fi fi fi fi fi fi fi fi en de en en en en en en en fi fi fi en fi fi fi en fi fi fi fi fi fi fi en fi fi en fi en fi fi et fi fi
13 syyskuun, 20185 tammikuun, 2019 julkaissut Vesa - Ihan kartalla., kategoriassa Uncategorized
Nautittuamme torstain aamiaisen Galápagossaarten pääkaupungissa Puerto Baquerizo Morenossa sijaitsevassa Hotel Miconiassa, otamme pari dollaria maksavan taksin lentokentälle, sillä emme viitsi vesisateessa edes tuota vaivaista kilometrin matkaa matkatavaroinemme taivaltaa.
Galápagossaarille ja sieltä pois ei voi lentää kuin Ecuadorin kautta ja vaihtoehtona on  joko pääkaupunki Quito tai maan suurin kaupunki Guayaquil, jonne TAMEn lento meidät parissa tunnissa kuljettaakin ja jatkaa sitten osa matkustajista kyydissään kohti pääkaupunkia.
Santa Ana -kukkulan rinteillä on värikäs Las Peñas -lähiö.
Jatkolentomme Fort Lauderdaleen lähtiessä vasta puoliltaöin, on meillä yli kymmenen tuntia aikaa käytettävissämme ja niinpä päätämme kuluttaa edes osan siitä tekemällä pikavisiitin kaupungille.
Numa Pompilio Llona -kadun vanhoja taloja.
Jätämme matkatavarat säilöön ja nappaamme lentokentältä 6 dollarin hintaisen taksin noin 6 km päässä sijaitsevalle rantakadulle. Tuo Guayas-jokea reunustava ja yli kaksi kilometriä pitkä kävelyreitti tunnetaan paremmin komealla nimellä Malecón 2000 ja se onkin yksi kaupungin harvoista nähtävyyksistä.
Rantakatu ei kuitenkaan kiinnosta meitä yhtä paljon kuin lähellä kohoava Santa Ana -kukkula ja sen rinteille värikkäine taloineen levittyvä Las Peñas -lähiö. Kukkulalle kiipimistä silmällä pitäen nappaamme läheisestä kioskista kylmää vettä ja limonadia, sillä sää on huomattavasti lämpöisempi kuin Galápagossaarilla.
Numa Pompilio Llona -kadulta pääsee myös kohti kukkulan huippua.
Rantakadun päästä nousemme muutaman askelman päästäksemme ecuadorilaisen runoilijan mukaan nimetylle Numa Pompilio Llona -kadulle. Katua reunustavissa vanhoissa taloissa on useita taidegalleroita ja ovatpa ne värikkäine pintoineen ja yksityiskohtineen kuin taideteoksia itsekin.
Las Peñas tunnetaan värikkäistä taloistaan.
Kadulta lähtevät portaat johdattavat meidät Las Peñasin vieläkin värikkäämpien talojen keskelle ja kapeiden kujien kautta noin puoliväliin Santa Ana -kukkulan laelle johtavia portaita. 1850-luvulla Ecuadorin presidenttinä toimineen Diego Noboan mukaan nimetyt portaat koostuvat 444 numeroidusta askelmasta.
444 numeroitua askelmaa vie Santa Anan huipulle.
Portaiden varrella on naapurusto, joka on täynnä pieniä kahviloita, baareja ja myymälöitä. Vaikka pieni tauko kelpaisikin, päätämme kuitenkin ensin suorittaa loppuun hikisen urakkamme ja kavuta Santa Anan laelle.
Lempeä vahti katselee ohikulkijoita.
Viimeisen askelman jälkeen olemme Santa Anan laella sijaitsevalla aukiolla ja hörppäämme vesipullot tyhjiksi. Jennin mennessä vilvoittelemaan tuulettimin varustetun pienen kappelin tarjoamaan varjoon, minä käyn kipuamassa vastapäiseen majakkaan.
Keskellä päivää ei moni muu portaissa hikoile.
Ympärillä avautuva Guayaquil, ei näkymänä suoranaisesti vakuuta. Likaisenruskeana virtaavan Guayasin ja keskustan muutamien pilvenpiirtäjien lisäksi maisema on betonisen harmaata. Poikkeuksen muodostaa kappelin takana kohoava toinen värikkäiden talojen kuorruttama kukkula.
Muutama porras huipulta kaupunkiin päin löytyy Santa Anan linnoituksen laivastomuseo. Tuolta paikalta kaupunkia on ennen puolustettu merirosvoja vastaan ja nyt pienen puistikot täyttävät tykit, ankkurit ja muu vastaava kuvasto.
Santa Anan majakkaan pääsee kiipeämään ilmaiseksi.
Museon portilla törmäämme niin ikään häämatkalla olevaan ruotsalais-ranskalaiseen pariskuntaan, jonka tunnistan matkustaneen kanssamme viikko takaperin samalla lennolla Galápagossaarille. Tovin jutusteltuamme toivotamme tsemppiä bussimatkalle Peruun ja lähdemme etsimään taukopaikkaa.
Pian portaiden kupeessa tuleekin vastaan verrattain nuhjuinen ja selvästi paikallisten suosiossa oleva baari, jota kelpaa mielestämme tukea muutamalla dollarilla. Kaksi valtavaa 0,6 l olutta maksaa vain viisi dollaria ja ojentaessani baarimikolle kaksikymppisen, joutuu hän lähtemään kadulle rikkoakseen sen vastapäisessä matkamuistomyymälässä.
Väriläiskä muuten harmaassa kaupungissa.
Hörpimme oluet joelle antavalla terassilla ja katselemme alhaalla talojen väliin mahdutetulla betonisella kentällä käynnissä olevaa lasten jalkapallopeliä. Tai oikeastaan Jenni hörppii omastaan sen minkä jaksaa ja minä juon sitten molemmat ennen kuin laskeudumme portaat takaisin rantakadulle, joka on iltapäivän lopulla alkanut täyttyä ihmisistä.
Nappamme taksin takaisin lentokentälle, jossa Spirit Airline veloittaa tällä kertaa matkatavaroista $150, tullessa kun selvisimme satasella. Check-inissä puolestaan virkailijat vaativat nähdä hyväksytyt ESTA-hakemuksemme, vaikka passeistamme löytyykin jo Homeland Securityn leimat tältä reissulta. Ja toki vielä ennen koneeseen joudun satunnaistarkastukseen virkailijan saattaessa minut henkilökunnan ovesta alakertaan, jossa tullitarkastaja purkaa rinkkani.
Laivastomuseo Santa Anan kukkulalla.
Ecuadorilainen Pilsener-oluttölkki saa peukun ylöspäin ja edelleen tavaroissani pyörivä pullollinen Bahaman hiekkaa jää tälläkin kertaa löytymättä. Lopulta puoliltaöin lähtee lentomme kohti Fort Lauderdalea, jossa vietämme perjantain päivän lähinnä hotellissa lepäillen ja seuraillen televisiosta, kuinka Florence-hurrikaani rantautuu Etelä-Carolinaan ennen kuin Norwegian kuljetta meidät häämatkan päätteeksi Oslon kautta lauantai-illaksi kotiin.
Edellinen artikkeliRisteilyn jälkeinen päivä Puerto Baquerizo Morenossa
Täytä tietosi alle tai klikkaa kuvaketta kirjautuaksesi sisään:
Sähköpostiosoite (pakollinen) (Osoitetta ei koskaan julkaista)
Olet kommentoimassa WordPress.com -tilin nimissä. ( Log Out /  Muuta )
Olet kommentoimassa Twitter -tilin nimissä. ( Log Out /  Muuta )
Olet kommentoimassa Facebook -tilin nimissä. ( Log Out /  Muuta )
Muodostetaan yhteyttä palveluun %s
Ilmoita uusista kommenteista sähköpostilla.
Ilmoita uusista artikkeleista sähköpostilla.
🌎: 🇪🇨 / 📅: September 2018
🌎: 🇪🇨 / 📅: September 2018
🌎: 🇰🇿 / 📅: July 2017
🌎: 🇰🇿 / 📅: July 2017
🌎: 🇰🇿 / 📅: July 2017
🌎: 🇰🇿 / 📅: July 2017
© 2018 IHAN KARTALLA. ALL RIGHTS RESERVED.
Risteilyn jälkeinen päivä Puerto Baquerizo Morenossa
Create a website or blog at WordPress.com Teeman Karuna on tehnyt Automattic.
Already have a WordPress.com account? Log in now.
View post in Reader
%d bloggaajaa tykkää tästä: